text: Jeanette Ottesen vinder sølv i 50 meter butterfly
  08 august 2015 kl. 14.37
  Jeanette Ottesen vinder sølv i 50 meter butterfly ved langbane-VM i russiske Kazan.
  Jeanette Ottesen var 3/100 af et sekund hurtigere end bronzevinderen, kineseren Ying Lu, i 50 meter butterfly-finalen ved VM i russiske Kazan. Og Tritob-svømmeren var hele 38/100 efter guldvinderen, svenskeren Sarah Sjøstrøm.
  OPDATERET kl. 18.01:
  Kvindernes 50 meter fri-finale bliver derimod uden dansk deltagelse.
  I lørdagens anden semifinale i disciplinen var der ellers mulighed for at få både Pernille Blume og Jeanette Ottesen med, men ingen af dem kvalificerede sig.
  Tættest på var Jeanette Ottesen, der kom ind i niendebedste tid, da hun svømmede 24,61 sekunder, mens Pernille Blume satte 13.-bedste tid.
  - Jeg tror ikke, der er så meget at sige til det. 50 fri er ikke noget, jeg går vildt meget op i, så det går nok. Jeg svømmede kun distancen, fordi der er nogle, som mener, at jeg godt kan, siger Ottesen til TV2 Sport.
  Løbet blev svømmet under en time efter, at Jeanette Ottesen havde været i finalen i 50 meter butterfly, hvor det blev til en sølvmedalje.
  Søndag får både Blume og Ottesen mulighed for at sikre Danmarks femte VM-medalje i Kazan i 4x100 meter medleyholdkappen.
  